SK Úradný vestník Európskej únie C 39/2

OZNÁMENIE KOMISIE V ZMYSLE ČLÁNKU 4 ODS. 1 PÍSM. a) NARIADENIA RADY (EHS) č. 2408/92

Úprava záväzku verejnej dopravnej služby vykonaná Írskom, pokiaľ ide o stanovené letecké dopravné služby medzi Donegalom a Dublinom

(2005/C 39/02)

(Text s významom pre EHP)

1. Írsko sa rozhodlo upraviť záväzok verejnej dopravnej služby, ktorý bol uverejnený v Úradnom vestníku Európskych spoločenstiev C 66/07 z 15. marca 2002 v zmysle článku 4 ods. 1 písm. a) nariadenia Rady (EHS) č. 2408/92 z 23. júla 1992 o prístupe leteckých dopravcov Spoločenstva k letovým trasám v rámci Spoločenstva, pokiaľ ide o stanovené letecké dopravné služby s účinnosťou od 22. júla 2005 na trase Donegal-Dublin.

2. Záväzky verejných dopravných služieb sú takéto:

2.1. Minimálna frekvencia a kapacitou sedadiel:

a) Tieto služby sa musia zabezpečiť formou minimálne dvoch spiatočných letov za deň počas 7 dní v týždni.

b) Musí sa zabezpečiť aspoň 60 sedadiel denne z Donegalu do Dublinu a naspäť (t. j. aspoň 120 sedadiel oboma smermi) počas 7 dní v týždni.

Uvedené požiadavky platia počas celého roka.

2.2. Typ použitých lietadiel:

a) Služby sa musia zabezpečiť pomocou lietadla s pretlakovou kabínou a kapacitou minimálne 30 sedadiel pre cestujúcich;

b) Pozornosť dopravcu sa sústreďuje na technické a prevádzkové podmienky, ktoré sa vzťahujú na letiská. Ďalšie informácie získate na adrese: Airports Division, Department of Transport, 44 Kildare Street, Dublin 2, Mr Liam Keogh, tel: (+353) 1 6041594, fax: (+353) 1 6041681, e-mail: liamkeogh@transport.ie

c) Služby sa budú prevádzkovať v zmysle právomoci Írskeho úradu pre civilné letectvo.

2.3. Letový poriadok:

Cez pracovné dni od pondelka do piatku musia letové poriadky poskytovať ranný let z Donegalu do Dublinu a večerný let z Dublinu do Donegalu, aby sa umožnilo cestujúcim, vrátane cestujúcich na služobné cesty absolvovať aj spiatočný let v ten istý deň. Táto požiadavka sa uplatňuje počas celého roka.

2.4. Tarify:

a) Výška taríf sa môže stanoviť takto: i) maximálna výška cestovného 75 eur pri minimálnej kapacite sedadiel 80 % za deň oboma smermi, t. j. z Donegalu do Dublinu a naspäť, ii) na rovnováhu minimálnych požiadaviek týkajúcich sa danej trasy sa nevzťahujú žiadne tarifné obmedzenia.

b) Tarify uvedené v písm. a) bod i) sa môžu zvýšiť každý rok jeden raz po predchádzajúcom súhlase ministra dopravy v prípade nadmerného a nepredvídateľného zvýšenia nákladových faktorov, ktoré majú vplyv na prevádzku trás, za ktoré dopravca nie je zodpovedný. Nové tarify budú oznámené prepravcovi, ktorý prevádzkuje dopravu a nevstúpia do platnosti predtým, ako budú oznámené Európskej Komisii a uverejnené v Úradnom vestníku Európskych spoločenstiev.

2.5. Predaj leteniek:

Pri predaji leteniek sa musí používať minimálne jeden počítačový rezervačný systém. Od dopravcu sa žiada, aby sa tarify v rámci záväzkov verejnej služby distribuovali prostredníctvom jedného z hlavných globálnych distribučných systémov alebo medzinárodne uznávaného rezervačného systému alebo prostredníctvom hlavnej stránky o cestovaní.

2.6. Nepretržitosť a spoľahlivosť služieb:

a) Okrem prípadov zavinených vyššou mocou nesmie počet letov, ktoré sú zrušené z dôvodu priamo zavineného dopravcom, prekročiť za rok 2 % z minimálneho počtu letov.

b) Okrem prípadov zavinených vyššou mocou nesmie počet letov, ktoré sa omeškajú o viac ako 30 minút z dôvodu priamo zavineného dopravcom, prekročiť za rok 20 % z minimálneho počtu letov.